CELEX: 62020TN0569
Language: mt
Date: 2020-09-07 00:00:00
Title: Kawża T-569/20: Rikors ippreżentat fis-7 ta’ Settembru 2020 – Stichting Comité N 65 Ondergronds Helvoirt vs Il-Kummissjoni

9.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 378/40
            
         
      Rikors ippreżentat fis-7 ta’ Settembru 2020 – Stichting Comité N 65 Ondergronds Helvoirt vs Il-Kummissjoni
      (Kawża T-569/20)
      (2020/C 378/51)
      Lingwa tal-kawża: l-Olandiż
      
         Partijiet
      
      
         Rikorrent: Stichting Comité N 65 Ondergronds Helvoirt (Helvoirt, il-Pajjiżi l-Baxxi) (rappreżentanti: T. Malfait u A. Croes, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni tas-6 ta’ Lulju 2020 li permezz tagħha t-talba tar-rikorrent għal reviżjoni interna tad-deċiżjoni li tagħlaq il-fajl CHAP (2019) 2512 ġiet iddikjarata inammissibbli, skont l-Artikolu 2(2) tar-Regolament (UE) Nru 1367/2006;
               
            
                  —
               
               
                  tibgħat il-fajl lura quddiem il-Kummissjoni sabiex hija tiddikjarah ammissibbli u tevalwah fuq il-mertu;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka żewġ motivi.
      
                  1.
               
               
                  L-ewwel motiv ibbażat fuq ksur tal-Artikoli 1 u 9(2) u (3) tal-Konvenzjoni ta’ Aarhus, tal-Artikolu 216 TFUE, tal-Artikolu 1(1)(d), tal-Artikolu 2(1)(g) u (2) u tal-Artikolu 10 tar-Regolament (UE) Nru 1367/2006 tal-Parlament Ewropew u tal-Kunsill tas-6 ta’ Settembru 2006 dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (iktar ’il quddiem, ir-“Regolament ta’ Aarhus”).
                  
                              —
                           
                           
                              Fid-deċiżjoni kkontestata, il-Kummissjoni qieset li t-talba għal reviżjoni magħmula mir-rikorrent kienet inammissibbli għaliex tirrigwarda att amministrattiv imwettaq mill-Kummissjoni inkwantu korp ta’ stħarriġ amministrattiv. L-Artikolu 2(1)(g) tar-Regolament ta’ Aarhus jeskludi atti bħal dawn mill-kamp ta’ applikazzjoni tal-proċedura ta’ reviżjoni prevista fl-Artikolu 10 tar-Regolament ta’ Aarhus. Din id-deċiżjoni hija illegali għaliex it-talba għal reviżjoni tirrigwarda deċiżjoni meħuda mill-Kummissjoni fil-kuntest ta’ proċedura ta’ lment, li fiha hija ħadet pożizzjoni purament interpretattiva u għaldaqstant ma kinitx qed taġixxi inkwantu korp ta’ stħarriġ (bħal, pereżempju, fi proċedura ta’ ksur). Id-deċiżjoni tidħol, għalhekk, effettivament fil-kamp ta’ applikazzjoni ratione materiae tal-proċedura ta’ reviżjoni prevista fl-Artikolu 10 tar-Regolament ta’ Aarhus.
                           
                        
                              —
                           
                           
                              Id-deċiżjoni ta’ inammissibbiltà meħuda mill-Kummissjoni tmur kontra l-għanijiet tar-Regolament ta’ Aarhus u tal-Konvenzjoni ta’ Aarhus, b’mod partikolari l-għan li jiġi żgurat aċċess effettiv għall-ġustizzja fi kwistjonijiet ambjentali.
                           
                        
                              —
                           
                           
                              Sussidjarjament, jekk madankollu kellu jitqies li, abbażi tal-Artikolu 2(1)(g) tar-Regolament ta’ Aarhus, deċiżjoni meħuda mill-Kummissjoni wara lment ma taqax fil-kamp ta’ applikazzjoni tal-proċedura ta’ reviżjoni prevista fl-Artikolu 10 tar-Regolament ta’ Aarhus (quod non), l-Artikolu 10 flimkien mal-Artikolu 2(1)(g) tar-Regolament ta’ Aarhus ikollhom jitqiesu li jmorru kontra l-Konvenzjoni ta’ Aarhus u għandhom għaldaqstant, inkwantu eċċezzjoni ta’ illegalità, jitħallew mhux applikati.
                           
                        
            
                  2.
               
               
                  It-tieni motiv ibbażat fuq ksur tal-Artikolu 5 tal-Konvenzjoni ta’ Aarhus, tal-Artikoli 2 u 8 tal-KEDB, tal-Artikoli 2 u 7 tal-Karta tad-Drittijiet Fundamentali tal-Unjoni Ewropea, tal-Artikoli 3(3), 9, 168(1) u 191(1) u (2) tat-TFUE, kif ukoll tal-Artikoli 6, 7, 23 u tal-Anness III, u tal-Parti B tal-Anness XI, tad-Direttiva 2008/50/KE tal-Parlament Ewropew u tal-Kunsill tal-20 ta’ Mejju 2008 dwar il-kwalità ta’ l-arja fl-ambjent u arja iktar nadifa għall-Ewropa (iktar ’il quddiem id-“Direttiva dwar il-kwalità tal-arja”).
                  
                              —
                           
                           
                              Il-Kummissjoni ma twettaqx evalwazzjoni fuq il-mertu fid-deċiżjoni kkontestata, u b’hekk tinjora l-fatt li l-awtoritajiet Olandiżi jevalwaw dejjem il-kwalità tal-arja tul it-toroq iffrekwentati ħafna li jaqsmu żoni urbani (bħal, pereżempju, Helvoirt) iktar minn 10 metri mill-ġenb tal-bankina, li għandu bħala konsegwenza li l-qbiż tal-istandards dwar it-tniġġis atmosferiku f’dawn l-inħawi ma jiġix irreġistrat, bir-riskji magħrufa għas-saħħa pubblika li jirriżultaw minn dan. Din il-prattika tal-awtoritajiet Olandiżi tmur kontra l-Parti Ċ tal-Anness III tad-Direttiva dwar il-kwalità tal-arja, li tiddeskrivi l-mod kif għandha tiġi evalwata l-kwalità tal-arja u t-tqegħid tal-punti ta’ teħid ta’ kampjuni, u li tistabbilixxi b’mod partikolari li din l-evalwazzjoni għandha ssir mhux iktar minn 10 metri mill-ġenb tal-bankina sa fejn huwa possibbli.
                           
                        
                              —
                           
                           
                              Il-Kummissjoni lanqas ma tieħu inkunsiderazzjoni l-fatt li l-awtoritajiet Olandiżi jikklassifikaw iż-żona ta’ Helvoirt inkwistjoni bħala żona mhux urbana, meta fil-fatt hija żona urbana, u li għaldaqstant jiġu applikati tekniċi żbaljati ta’ mmudellar. Minn dan jirriżulta wkoll li l-istanzi fejn l-istandards ta’ tniġġis tal-arja jinqabżu ma jiġux identifikati.
                           
                        
                              —
                           
                           
                              Barra minn hekk, il-Kummissjoni lanqas ma tirrikonoxxi li, minħabba din il-prattika illegali, mhux biss ma jiġux irreġistrati l-istanzi ta’ qbiż ta’ standards, iżda l-ebda pjan ta’ kwalità tal-arja ma għadu ġie stabbilit għaż-żona ta’ Helvoirt, minkejja li l-awtoritajiet Olandiżi huma obbligati li jagħmlu dan abbażi tal-Artikolu 23(1) tad-Direttiva dwar il-kwalità tal-arja.
                           
                        
                              —
                           
                           
                              Fl-aħħar nett, il-Kummissjoni tinjora l-fatt li, b’din il-prattika illegali, l-awtoritajiet Olandiżi jiksru mhux biss id-dritt ta’ kull ċittadin tal-Unjoni li jkollu aċċess għal informazzjoni korretta dwar l-ambjent, iżda wkoll id-dritt ta’ kull ċittadin tal-Unjoni għall-ħajja u għas-saħħa.